b'\n_START_ARTICLE_\nNeal Stephenson\n_START_SECTION_\nVia\xc8\x9ba\n_START_PARAGRAPH_\nN\xc4\x83scut pe 31 octombrie 1959 la Fort Meade, Maryland, Stephenson provine dintr-o familie de ingineri \xc8\x99i oameni de \xc8\x99tiin\xc8\x9b\xc4\x83: tat\xc4\x83l s\xc4\x83u este profesor de electrotehnic\xc4\x83 \xc8\x99i fiu al unui profesor de fizic\xc4\x83, iar mama sa lucreaz\xc4\x83 \xc3\xaentr-un laborator de biochimie, fiind fiica unui profesor de biochimie. Familia lui Stephenson s-a mutat \xc3\xaen Champaign-Urbana, Illinois \xc3\xaen 1960, iar \xc3\xaen 1966 \xc3\xaen Ames, Iowa, unde el a absolvit Ames High School \xc3\xaen 1977. Stephenson \xc8\x99i-a continuat studiile la Boston University, specializ\xc3\xa2ndu-se \xc3\xaent\xc3\xa2i \xc3\xaen fizic\xc4\x83, apoi trec\xc3\xa2nd la geografie pentru a avea mai mult timp liber pe care s\xc4\x83 \xc3\xael petreac\xc4\x83 la calculatorul universit\xc4\x83\xc8\x9bii. A absolvit \xc3\xaen 1981 cu o diplom\xc4\x83 \xc3\xaen geografie \xc8\x99i una \xc3\xaen fizic\xc4\x83. \xc3\x8encep\xc3\xa2nd din 1984, Stephenson a locuit mai mult \xc3\xaen zona Pacificului de nord-vest, iar acum tr\xc4\x83ie\xc8\x99te \xc3\xaen Seattle, al\xc4\x83turi de familia sa.\n_START_SECTION_\nCariera literar\xc4\x83\n_START_PARAGRAPH_\nPrimul roman al lui Stephenson, The Big U, publicat \xc3\xaen 1984, a reprezentat o abordare satiric\xc4\x83 a vie\xc8\x9bii la American Megaversity, o universitate de cercet\xc4\x83ri vast\xc4\x83 \xc8\x99i binevoitoare, cople\xc8\x99it\xc4\x83 de revolte haotice. Urm\xc4\x83torul roman, Zodiac (1988), a fost un thriller care urm\xc4\x83rea realiz\xc4\x83rile unui protagonist ecologist radical \xc3\xaen lupta sa \xc3\xaempotriva poluatorilor corpora\xc8\x9bioni\xc8\x99ti. Niciunul dintre romane nu a captat aten\xc8\x9bia criticii la prima edi\xc8\x9bie, dar erau promi\xc8\x9b\xc4\x83toare \xc3\xaen ceea ce prive\xc8\x99te evolu\xc8\x9bia viitoare a lui Stephenson. The Big U nu s-a mai reeditat p\xc3\xa2n\xc4\x83 \xc3\xaen 2001, c\xc3\xa2nd Stephenson a permis acest lucru d\xc3\xa2ndu-\xc8\x99i seama c\xc4\x83 aceast\xc4\x83 carte, pe care el o considera inferioar\xc4\x83 celorlalte scrise de el, era v\xc3\xa2ndut\xc4\x83 la suprapre\xc8\x9b colec\xc8\x9bionarilor._NEWLINE_Succesul lui Stephenson a venit \xc3\xaen 1992 cu Snow Crash, un roman \xc3\xaen tradi\xc8\x9bia cyberpunk sau post-cyberpunk, \xc3\xaembin\xc3\xa2nd virusurile informatice, mitologia sumerian\xc4\x83, extrapol\xc4\x83ri sociologice ale capitalismului de tipul "laissez-faire" \xc8\x99i ale colectivismului. Snow Crash poate fi considerat prima expresia a adev\xc4\x83ratului stil matur al lui Stephenson. Felul de a scrie al autorului din acea perioad\xc4\x83 a fost descris\xc4\x83 ulterior de c\xc4\x83tre Mike Godwin ca "tipul absolventului neimplicat ale c\xc4\x83rui vorbe spuse cu voce joas\xc4\x83 nu arat\xc4\x83 c\xc4\x83 el a scris apoteoza maniac\xc4\x83 a science fictionului cyberpunk". \xc3\x8en 1994, Stephenson i s-a al\xc4\x83turat unchiului s\xc4\x83u, J. Frederick George, public\xc3\xa2nd thrillerul politic Interface sub pseudonimul "Stephen Bury"; ei au revenit \xc3\xaen aceea\xc8\x99i formul\xc4\x83 \xc3\xaen 1996 cu The Cobweb. Urm\xc4\x83torul roman scris de Stephenson a ap\xc4\x83rut \xc3\xaen 1995, fiind intitulat Era de diamant, care prezenta un viitor plin de nanotehnologie \xc8\x99i calculatoare dynabook._NEWLINE_A urmat Cryptonomicon (1999), un roman care aborda teme de la calculatoare \xc8\x99i cercet\xc4\x83rile lui Alan Turing \xc3\xaen domeniul criptanalizei \xc8\x99i criptografiei din Al Doilea R\xc4\x83zboi Mondial efectuate la Bletchley Park, p\xc3\xa2n\xc4\x83 la tentativele moderne de a realiza un "paradis informatic". \xc3\x8en unele \xc8\x9b\xc4\x83ri a fost publicat \xc3\xaen trei volume separate (de exemplu \xc3\xaen Fran\xc8\x9ba \xc8\x99i Spania)._NEWLINE_The Baroque Cycle, urm\xc4\x83torul roman al lui Stephenson, este o serie de fic\xc8\x9biuni istorice a c\xc4\x83ror ac\xc8\x9biune se petrece \xc3\xaen secolele XVII-XVIII, constituind un fel de preludiu la Cryptonomicon. Ini\xc8\x9bial a ap\xc4\x83rut \xc3\xaen trei volume, con\xc8\x9bin\xc3\xa2nd dou\xc4\x83 sau trei c\xc4\x83r\xc8\x9bi fiecare - Quicksilver (2003), The Confusion (2004) \xc8\x99i The System of the World (2004) - dar ulterior a fost republicat\xc4\x83 \xc3\xaen opt volume separate: Quicksilver, King of the Vagabonds, Odalisque, Bonanza, Juncto, Solomon\'s Gold, Currency \xc8\x99i System of the World (titlurile \xc8\x99i modul de separare difer\xc4\x83 \xc3\xaen func\xc8\x9bie de pie\xc8\x9be)._NEWLINE_Dup\xc4\x83 aceasta, Stephenson a publicat romanul Anathem (2008), o oper\xc4\x83 foarte lung\xc4\x83 \xc8\x99i detaliat\xc4\x83, descris\xc4\x83 cel mai bine prin expresia "fic\xc8\x9biune speculativ\xc4\x83". Ac\xc8\x9biunea se petrece pe o lume similar\xc4\x83 P\xc4\x83m\xc3\xa2ntului (poate o realitate paralel\xc4\x83), trateaz\xc4\x83 metafizica \xc8\x99i se refer\xc4\x83 abundent la filozofia Greciei Antice - apar\xc8\x9bin\xc3\xa2nd \xc3\xaen acela\xc8\x99i timp unui comentariu complex pe tema insubstan\xc8\x9bialit\xc4\x83\xc8\x9bii societ\xc4\x83\xc8\x9bii contemporane._NEWLINE_\xc3\x8en luna mai a anului 2010, Subutai Corporation, la care Stephenson a fost numit pre\xc8\x99edinte, a anun\xc8\x9bat realizarea unui proiect multimedia experimental de fic\xc8\x9biune intitulat The Mongoliad, care se concentreaz\xc4\x83 pe nara\xc8\x9biunile scrise de Stephenson \xc8\x99i de al\xc8\x9bi autori de fic\xc8\x9biune speculativ\xc4\x83._NEWLINE_REAMDE, un joc de cuvinte pe tema fi\xc8\x99ierului des folosit "Read Me", este un roman de Stephenson preconizat s\xc4\x83 apar\xc4\x83 pe 20 septembrie 2011. \xc3\x8en aceast\xc4\x83 carte, Stephenson revine la genul cyberpunk, povestind despre un dezvoltator de jocuri prin \xc3\xaentr-un r\xc4\x83zboi informatic interna\xc8\x9bional.\n_START_SECTION_\nNon-fic\xc8\x9biune\n_START_PARAGRAPH_\nStephenson a scris \xc8\x99i opere de non-fic\xc8\x9biune. In The Beginning Was The Command Line, un eseu despre sitemele de operare care include istoria \xc8\x99i rela\xc8\x9biile dintre DOS, Windows, Linux \xc8\x99i BeOS at\xc3\xa2t din punct de vedere cultural, c\xc3\xa2t \xc8\x99i tehnic, concentr\xc3\xa2ndu-se \xc3\xaen principal pe dezvoltarea interfe\xc8\x9bei grafice, a ap\xc4\x83rut \xc3\xaen volum \xc3\xaen anul 2000. Alte eseuri au fost publicate \xc3\xaen reviste cum ar fi Wired._NEWLINE_Dup\xc4\x83 publicarea \xc3\xaen anul 2003 a romanului Quicksilver, Applied Minds a lansat Metaweb-ul, un wiki online care adnoteaz\xc4\x83 ideile \xc8\x99i perioadele istorice explorate \xc3\xaen roman. Proiectul a fost influen\xc8\x9bat de enciclopedia online Wikipedia, iar con\xc8\x9binutul ei include adnot\xc4\x83ri f\xc4\x83cute de Stephenson.\n_START_SECTION_\nStilul\n_START_PARAGRAPH_\n\xc3\x8en romanele de \xc3\xaenceput, Stephenson folose\xc8\x99te extensiv cultura pop - metafore \xc8\x99i imagini, dialoguri rapide \xc8\x99i monologuri extinse. Tonul c\xc4\x83r\xc8\x9bilor sale este mai ireveren\xc8\x9bios \xc8\x99i mai pu\xc8\x9bin serios dec\xc3\xa2t al romanelor cyberpunk anterioare, \xc3\xaen special dec\xc3\xa2t cele ale lui William Gibson._NEWLINE_C\xc4\x83r\xc8\x9bile lui Stephenson tind s\xc4\x83 con\xc8\x9bin\xc4\x83 intrigi elaborate, inventive, urm\xc4\x83rind numeroase idei tehnologice \xc8\x99i sociologice \xc3\xaen acela\xc8\x99i timp. Asta \xc3\xael diferen\xc8\x9biaz\xc4\x83 de al\xc8\x9bi autori ai science fiction-ului mainstream, care tind s\xc4\x83 se focalizeze pe c\xc3\xa2teva schimb\xc4\x83ri tehnologice \xc8\x99i sociologice, izol\xc3\xa2ndu-le de restul. Natura discursiv\xc4\x83 a scrierilor sale, \xc3\xaempreun\xc4\x83 cu intrigile semnificative, complexitatea personajelor \xc8\x99i abunden\xc8\x9ba detaliilor sugereaz\xc4\x83 un stil baroc, pe care Stephenson le-a scos la lumin\xc4\x83 \xc3\xaen totalitate \xc3\xaen cele trei volume ale romanului Baroque Cycle. Cartea Era de diamant urm\xc4\x83re\xc8\x99te o ac\xc8\x9biune simpl\xc4\x83, dar prezint\xc4\x83 personaje "neo-victoriene" al\xc4\x83turi de concepte literare din epoca victorian\xc4\x83. P\xc4\x83str\xc3\xa2nd stilul baroc, c\xc4\x83r\xc8\x9bile lui Stephenson au devenit mai lungi \xc8\x99i au primit aprecieri. De exeplu, edi\xc8\x9biile paperback ale romanului Cryptonomicon au peste 1.100 pagini cartea prezent\xc3\xa2nd numeroase digresiuni, inclusiv o poveste erotic\xc4\x83 lung\xc4\x83 despre mobilier antic \xc8\x99i ciorapi.'